Neuvoston lausunto, annettu 15 päivänä maaliskuuta 1999, Belgian vakausohjelmasta 1999  2002



Virallinen lehti nro C 124 , 05/05/1999 s. 0004



NEUVOSTON LAUSUNTO, annettu 15 päivänä maaliskuuta 1999, Belgian vakausohjelmasta 1999 - 2002 (1999/C 124/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 1 ja 2 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT SEURAAVAN LAUSUNNON: Neuvosto tarkasteli 15 päivänä maaliskuuta 1999 Belgian vakausohjelmaa, joka koskee vuosia 1999 - 2002. Neuvosto toteaa, että ohjelmassa pyritään edelleen alentamaan julkisen talouden alijäämää ja velkaa suhteessa bruttokansantuotteeseen pitämällä yllä samaa julkisen talouden vakauttamisvauhtia, johon toisen lähentymisohjelman aikana on päästy. Lisäksi neuvosto katsoo ohjelman olevan talouspolitiikan laajojen suuntaviivojen mukainen. Neuvosto toteaa, että ohjelman julkista taloutta koskevat ennusteet perustuvat varovaiseen makrotalouden skenaarioon, jossa kokonaistuotannon kasvuksi ennustetaan 2,4 prosenttia vuonna 1999 ja 2,3 prosenttia vuodessa vuosina 2000 - 2002. Tässä skenaariossa julkisen talouden alijäämän ennustetaan supistuvan 0,3 prosenttiin suhteessa bruttokansantuotteeseen vuonna 2002 ja velan suhteessa bruttokansantuotteeseen supistuvan noin 11 prosenttiyksikköä vuosina 1998 - 2002. Belgian taloudessa viime vuosina tapahtunut merkittävä parannus, jolle ovat ominaisia hidas inflaatio, korkojen lasku, maltillinen palkkapolitiikka ja kasvanut vienti, viittaa siihen, että ennustetut kasvuluvut voidaan saavuttaa. Neuvosto pitää tärkeänä sitä, että ohjelmassa korostetaan vuotuisten perusylijäämien pitämisen 6 prosenttina suhteessa bruttokansantuotteeseen olevan keskeinen tekijä julkisen talouden vakauttamisessa ja velan vähentämisessä; suurten perusylijäämien saavuttaminen on ollut Belgian viime vuosien talouspolitiikan kiinnekohta, ja niiden vaikutus julkisen talouden vakauttamiseen ja varsinkin julkisen velan tasaiseen supistumiseen on ratkaiseva keskipitkällä aikavälillä. Neuvosto toteaa, että vakausohjelmassa ei pidetä tarpeellisena lisätoimien käynnistämistä tämän tavoitteen saavuttamiseksi, jos jo käyttöön otetut pysyväisluonteiset toimenpiteet tuottavat edelleen riittävän tuloksen. Neuvosto pitää tätä politiikkavaihtoehtoa uskottavana. Neuvosto katsoo, että rahoitusasema, joka vastaa 0,3 prosentin alijäämää suhteessa bruttokansantuotteeseen vuonna 2002, riittää luomaan varmuusmarginaalin, joka estää sen, että alijäämä ylittäisi tavanomaisissa suhdannevaihteluissa 3 prosenttia bruttokansantuotteesta. Näin ollen Belgian vakausohjelman julkisen talouden keskipitkän aikavälin tavoite on vakaus- ja kasvusopimuksen vaatimusten mukainen. Julkisen talouden vakauttamista on Belgiassa kuitenkin jatkettava ohjelman ulkopuolelle myös siksi, että turvattaisiin velkasuhteen laskun jatkuminen ja ratkaistaisiin erityisesti väestön ikääntymisestä aiheutuvat pitemmän aikavälin ongelmat. Neuvosto on tyytyväinen Belgian hallituksen päättäväisyyteen sen toteuttaessa korjaustoimenpiteitä, jos perusylijäämää koskevasta normista havaitaan vähäinenkin poikkeama; neuvosto toteaa myös, että vakausohjelmassa määritetään realistinen pyrkimys nopeuttaa alijäämän vähentämistä, jos talouskasvu on odotettua nopeampaa. Neuvosto kehottaa Belgian viranomaisia seuraamaan julkisen talouden tilaa ja ryhtymään kaikkiin tarpeellisiin toimiin turvatakseen kaikkien tavoitteiden saavuttamisen niin liittovaltion kuin alueellisellakin tasolla. Neuvosto toteaa tyytyväisenä, että suunniteltuun julkisen talouden vakauttamiseen liittyy toimenpiteitä, joilla pyritään keventämään kokonaisverotaakkaa ja työvoimakustannuksia sitomalla tuloveroluokat indeksiin ja alentamalla työnantajien sosiaaliturvamaksuja. Neuvosto katsoo kuitenkin, että verotaakkaa Belgiassa olisi edelleen pyrittävä keventämään. Se toteaa myös, että vakausohjelmaan sisältyy liikkumavaraa, joka mahdollistaa reaalimenojen (ilman korkomenoja) 1 1/2 prosentin vuosikasvun. Neuvosto toteaa, että lisävoimavarojen suuntaaminen julkisiin investointeihin, joiden taso on ollut hyvin alhainen, lisäisi Belgian talouden mahdollisuuksia. Neuvosto kannustaa Belgian viranomaisia jatkamaan edelleen välttämättömien rakenneuudistusten käynnistämistä ja toteuttamista, jotta työvoima- ja hyödykemarkkinoiden toiminta sekä julkisten menojen käyttö paranisivat. Neuvosto toteaa, että vakausohjelman täytäntöönpanon onnistuminen vaatii kaikkien hallinnon tasojen toimenpiteiden tiivistä yhteensovittamista ja rohkaisee Belgian viranomaisia jatkamaan tiivistä yhteistyötään tämän tavoitteen saavuttamiseksi. (1) EYVL L 209, 2.8.1997, s. 1.